ঠিক হলো আগস্টের ২৭ শিকাগো থেকে প্যারিস রওনা দেব। তাই এর আগের দিন স্যান হোজে থেকে আমরা শিকাগো গিয়ে পৌঁছলাম। সন্ধ্যা ৬ টায় প্যারিসগামী ফ্লাইট, হাতে যথেষ্ট সময় নিয়ে দুপুর আড়াইটার সময় বাসা থেকে রওনা হলাম। বেশ কয়েক বছর ধরে কিছু লোকের শান্তিতৎপরতার কারণে পৃথিবীব্যাপী বিমানবন্দরগুলিতে নিরাপত্তার নামে যা করা হয় তা অত্যন্ত বিরক্তিকর ও ন্যক্কারজনক। জ্যাকেট-কোট, বেল্ট-জুতো, ওয়ালেট, কলম, ঘড়ি, মহিলাদের হাতের গলার স্বর্ণালঙ্কার, ল্যাপটপ সব খুলে স্ক্যানিং-এ দিতে হবে। হয়তো সেদিন খুব বেশি দূরে নয়, পরিধানের প্যান্ট-অন্তর্বাসও খুলে স্ক্যানিং-এ দিতে হতে পারে, শান্তিকামী ভাইদের ধন্যবাদ, সন্ত্রাসবাদের জয় হোক!